《蒙莫伯镕饷酒携即菁村元举山庄赏菊坐客皆称叹以诗二首谢 其二》
宋代·葛胜仲

迷涂不自觉，坐见六秩交。霜发凛无几，况此日夜凋。

所寄在酒盏，倾银不辞高。浇我磊块胸，那复气干霄。

手开赤泥封，不办呼孟劳。乍纾愁肠回，亦沃渴肺焦。

君甚似江州，愧我非姓陶。为僚且亲串，酌我非一朝。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。